**Filadelfeia** (myös *Filadelfia*, m.kreik. Φιλαδέλφεια, lat. *Philadelphia*) oli antiikin aikainen kaupunki tai kylä Egyptissä. Se sijaitsi Keski-Egyptissä eli Heptanomiissa ja kuului Krokodeilopoliteen eli myöhempään Arsinoiteen nomokseen.

Maantiede
---------

Filadelfeia sijaitsi nykyisin Faijumina tunnetun alueen koillisosassa lähellä nykyistä Kom el-Kharaba el-Kebiriä, noin 65 kilometriä etelälounaaseen Memfiistä ja nykyisestä Kairosta, noin 28 kilometriä koilliseen nykyisestä Al-Fayyumin kaupungista ja noin 14 kilometriä länteen Niilistä. Se hallitsi paikallista Faijumin ja Niilin laakson yhdistänyttä kauppareittiä. Filadelfeiasta itään Niilin varrella sijaitsi Afroditopolis ja länsilounaaseen Krokodeilopolis (myöhemmin Ptolemais Euergetis ja Arsinoe).

Filadelfeiasta löydetty nuoren miehen muumiomuotokuva.

Historia
--------

Filadelfeia perustettiin hellenistisellä kaudella eli ensimmäisten ptolemaiosten aikana, nimestä päätellen Ptolemaios II Filadelfoksen aikana. Se oli yksi ensimmäisiä Faijumin alueelle ptolemaiosten aikana perustettuja uusia asutuksia, ja sen perustaminen liittyi seudun kastelujärjestelmien rakentamiseen ja Egyptin maanviljelyn kehittämiseen. Se on todellisuudessa ollut ilmeisesti ennemmin kylä kuin kaupunki. Filadelfeian väestöön on kuulunut sekä kreikkalaisia että egyptiläisiä.

Antiikin lähteistä Filadelfeian vaiheista ei tiedetä mitään. Kirjallisuudessa sen mainitsee vain Stefanos Byzantionlainen. Kaupungilla oli kaksi egyptinkielistä nimimuotoa, *Pa-awi-en-ta-meret-sen* (egypt. *Pꜣ-ꜥwj-n-tꜣ-mrt-sn*, "Sen paikka, joka rakastaa veljeään") ja *Na-nehu* (egypt. *Nꜣ-nhw*, "Sykomoripuut"). Filadelfeia lakkasi olemasta myöhäisantiikkiin 400-luvulle jaa. tultaessa.

Egyptin Filadelfeian olemassaolo varmistui papyruslöydöistä 1800-luvulla. Sen arkeologiset kaivaukset aloitettiin vuonna 1908/1909. Niitä suorittivat saksalaiset arkeologit ainakin 1920-luvulle saakka. Uudempia arkeologisia tutkimuksia on tehty vuodesta 2015 lähtien.

Rakennukset ja löydökset
------------------------

Hahmotelma Filadelfeian asemakaavasta, 1924.
Filadelfeian asemakaavasta voitiin tehdä hahmotelma kaivausten perusteella vuonna 1924. Arkeologinen alue jakautuu pohjois- ja eteläosaan. Arkeologisiin löydoksiin lukeutuu rakennusten, katujen ja kastelukanavien jäänteitä, kalkkikivilouhoksille johtanut tie sekä nekropolis eli hauta-alue, joka sijaitsi kaupungin itäpuolella nykyisessä al-Rubbiyātissa.

Filadelfeian esinelöytöihin lukeutuu muun muassa muumioita, papyruksia ja keramiikkaa sekä Isis-Afroditea esittävä veistos. Löydöksiin lukeutuu myös muumiomuotokuvia, jotka ovat samanlaisia kuin aiemminkin Faijumin alueelta löydetyt Faijumin muumiomuotokuvat.

Lähteet
-------

1. ↑  Philadelpheia *Pleiades*. Viitattu 12.12.2022.
2. ↑  Philadelpheia (Egypt) 1 Kom el-Kharaba el-Kebir - Φιλαδέλφεια *ToposText*. Viitattu 12.12.2022.
3. 1 2  Philadelpheia (Gharabet el-Gerza) *Trismegistos*. Viitattu 12.12.2022.
4. 1 2 3  "75 E2 Philadelpheia", *Barrington Atlas of the Greek and Roman World*. Princeton University Press, 2000. ISBN 978-0691031699.
5. 1 2 3 4 5  Archaeological Survey at Philadelphia, Fayyum (Egypt) Austrian Academy of Sciences – Austrian Arrchaeological Institute. Viitattu 12.12.2022.
6. 1 2  Benzine, Vittoria: Archaeologists Have Unearthed the First Full-Color Portraits of Egyptian Mummies in More Than a Century *Artnet*.  8.12.2022. Viitattu 12.12.2022.
7. 1 2  Dawson, Bethany: Archaeologists have discovered full-color portraits of Egyptian mummies in ancient Philadelphia *Insider*.  10.12.2022. Viitattu 12.12.2022.
8. ↑  Stefanos Byzantionlainen: *Ethnika* Ph665.8.

Aiheesta muualla
----------------

* Kuvia tai muita tiedostoja aiheesta **Filadelfeia** Wikimedia Commonsissa